b'\n_START_ARTICLE_\nMamajev Kurgan\n_START_SECTION_\nKampene om Mamajev Kurgan\n_START_PARAGRAPH_\nDa de tyske styrkene fra 6. arm\xc3\xa9 rykket frem mot Stalingrad den 13. september 1942 ble h\xc3\xb8yden Mamajev Kurgan sted for harde kamper mellom de tyske angriperne og de sovjetiske forsvarerne fra 62. arm\xc3\xa9. Kontroll over h\xc3\xb8yden ble av begge parter ansett som viktig da den ga kontroll over bykjernen. Sovjetstyrkene hadde bygd sterke forsvarsstillinger, med skyttergraver, minefelt og piggtr\xc3\xa5dsperringer. De tyske styrkene avanserte p\xc3\xa5 tross av store tap, og tok til sist h\xc3\xb8yden. Etter erobringen fortsatte de tyske styrkene angrepet mot bykjernen og tok jernbanestasjonen \xc2\xabStalingrad-1\xc2\xbb under h\xc3\xb8yden som ble erobret den 14. september._NEWLINE_Samme dag ankom den sovjetiske 13. garde rifledivisjon med 10\xc2\xa0000 soldater Stalingrad og angrep h\xc3\xb8yden som de etter store tap gjenerobret den 16. september. De fortsatte \xc3\xa5 kjempe for jernbanestasjonen og dagen etter var divisjonen tiln\xc3\xa6rmet tapt. Den r\xc3\xb8de arm\xc3\xa9 forsterket forsvarerne s\xc3\xa5 raskt som mulig, mens den tyske siden angrep inntil tolv ganger om dagen, mens sovjetsiden svarte med voldsomme motangrep._NEWLINE_Kontrollen over h\xc3\xb8yden skiftet en rekke ganger, den 27. september 1942 hadde de tyske styrkene igjen erobret halvparten av h\xc3\xb8yden. Sovjetstyrkene klamret seg fast p\xc3\xa5 kanten av h\xc3\xb8yden, den sovjetiske 284. rifledivisjon forsvarte den strategiske posisjonen. Forsvarerne holdt ut til 26. januar 1943 da den sovjetiske vinteroffensiven avlastet dem, isolerte og deretter nedkjempet de tyske styrkene i Stalingrad.'